**Foșnește noaptea**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În goana cerbilor de fum prin lăstărișul adormit

Se-aude foșnetul marin al scoicilor ce-au răsărit.

Pe sub arcada luminată de pitorescul ochi de foc

Se-adună umbrele în ceată bătând solemn pasul pe loc.

În depărtări, un vârf de munte îmbracă haina de-ntuneric,

Pădurile șoptesc sinistru un repertoriu alegoric.

Pe fruntea unui râu de smoală ce-și plimbă trupul printre stânci

Se oglindesc, (a câta oară?), copacii adormiți din lunci.

O întristare pasageră, un freamăt creator nocturn,

E noaptea visului vremelnic de sub copitele de fum.

adina v.

13.11.2019